b'\n_START_ARTICLE_\nGeorge Smith Patton mlaj\xc5\xa1i\n_START_SECTION_\nDru\xc5\xbeina\n_START_PARAGRAPH_\nRodil se je leta 1885 v San Gabriel Townshipu (dana\xc5\xa1nje mesto San Marino v Kaliforniji v dru\xc5\xbeini Georga Smitha Pattona starej\xc5\xa1ega (1856\xe2\x80\x931927) in njegove \xc5\xbeene Ruth Wilson (1861\xe2\x80\x931928). Kljub temu, da je bil \xc5\xbee tretji George Smith Patton, so ga klicali Junior (mlaj\xc5\xa1i). Pattonovi so bili vplivna dru\xc5\xbeina \xc5\xa1kotskega porekla._NEWLINE_Kot otrok je Patton rad bral klasike in voja\xc5\xa1ko zgodovino. Njegov o\xc4\x8de je bil prijatelj Johna Singletona Mosbyja, znamenitega konjeni\xc5\xa1kega poveljnika Konfederacijske vojske med ameri\xc5\xa1ko dr\xc5\xbeavljansko vojno, ki je sprva slu\xc5\xbeil pod J.E.B. Stuartom in nato postal gverilski poveljnik. Patton je tako odra\xc5\xa1\xc4\x8dal z Mosbyjevimi zgodbami in tako si je \xc5\xbee kmalu \xc5\xbeelel postati general._NEWLINE_Izhajal je iz dru\xc5\xbeine z dolgo voja\xc5\xa1ko tradicijo. Med njegovimi predniki je tudi general Hugh Weedon Mercer iz ameri\xc5\xa1ke osamosvojitvene vojne, prastrici Waller T. Patton (ki je umrl med Pickettovim napadom bitke za Gettysburg), prastrica polkovnika Konfederacijske vojne John M. in Isaac Patton, prastric William T. Glassell je bil \xc4\x8dastnik Konfederacijske vojne mornarice,... Njegov prapraded, John S. Patton, je bil odvetnik in politik, ki je bil tudi v.d. guvernerja Virginije._NEWLINE_Njegova stara star\xc5\xa1a po o\xc4\x8detu sta bila polkovnik George Smith Patton in Susan Thornton Glassell. Njegov stari o\xc4\x8de se je rodil v Fredericksburgu (Virginija), leta 1852 kon\xc4\x8dal Virginijski voja\xc5\xa1ki in\xc5\xa1titut (VMI), nato pa je \xc5\xa1tudiral in deloval kot odvetnik v Charlestonu, Virginija (dana\xc5\xa1nja Zahodna Virginija). Ko je izbruhnila ameri\xc5\xa1ka dr\xc5\xbeavljanska vojna, je slu\xc5\xbeil v 22. virginijskem pehotnem polku na strani Konfederativnih dr\xc5\xbeav Amerike. Padel je med bitko za Opequon. Konfederacijski kongres je polkovnika Pattona povi\xc5\xa1al v brigadnega generala, a ker je ta prej umrl zaradi bojnih ran, ni bilo povi\xc5\xa1anje uradno._NEWLINE_Pattonovemu dedku se je v Charlestonu rodil sin, ki je bil leta 1856 kr\xc5\xa1\xc4\x8den kot George William Patton. Leta 1868 se je v spomin o\xc4\x8detu preimenoval v Georga Smitha Pattona. Tudi on je leta 1877 kon\xc4\x8dal \xc5\xa1olanje na Viriginijskem voja\xc5\xa1kem in\xc5\xa1titutu, bil tudi odvetnik v okro\xc5\xbeju Los Angeles (Kalifornija) in prvi mestni odvetnik v Pasadeni ter prvi \xc5\xbeupan San Marina (Kalifornija)._NEWLINE_Njegova stara star\xc5\xa1a po materi sta bila Benjamin Davis Wilson (1. december 1811 - 11. marec 1878) in njegova druga \xc5\xbeena Margaret Hereford. Wilson, ki je osirotel v Nashvillu (Tennessee), je od\xc5\xa1el v Kalifornijo, kjer je postal trgovec s krznom in poslovne\xc5\xbe med indijanskimi vojnami. Sprva se je poro\xc4\x8dil s Ramono Yorbo, h\xc4\x8derko kalifornijskega veleposestnika Bernarda Yorba; z doto je prejel Rancho Jurupa._NEWLINE_Sam Patton pa se je 26. maja 1910 poro\xc4\x8dil s Beatrice Banning Ayer (12. januar 1886 \xe2\x80\x93 30. september 1953), h\xc4\x8derko bogatega tekstilnega barona Fredericka Ayerja, s katero sta imela tri otroke: Beatrice Smith (19. marec 1911 \xe2\x80\x93 24. oktober 1952), Ruth Ellen Patton Totten (28. februar 1915 \xe2\x80\x93 25. november 1993), ki je napisala The Button Box: A Loving Daughter\'s Memoir of Mrs. George S. Patton in George Patton III. (kr\xc5\xa1\xc4\x8den kot George Patton IV.; 24. december 1923 \xe2\x80\x93 27. junij 2004). Slednji je sledil o\xc4\x8detovim stopinjam in postal oklepni \xc4\x8dastnik ter generalmajor Kopenske vojske ZDA.\n_START_SECTION_\nIzobra\xc5\xbeevanje in zgodnja voja\xc5\xa1ka slu\xc5\xbeba\n_START_PARAGRAPH_\nPatton se je eno leto \xc5\xa1olal na Virginijskem voja\xc5\xa1kem in\xc5\xa1titutu, kjer je bil \xc4\x8dlan bratov\xc5\xa1\xc4\x8dine Kappa Alpha Order. Nato pa je \xc5\xa1olanje nadaljeval na Voja\xc5\xa1ki akademiji ZDA. Prvo leto je ponavljal zaradi slabih ocen pri matematiki, a jih je popravil z odliko in postal tudi Kadet adjutant (drugi najvi\xc5\xa1ji kadetski polo\xc5\xbeaj); tako je diplomiral leta 1909 in bil sprejet v Kopensko vojsko ZDA kot konjeni\xc5\xa1ki \xc4\x8dastnik.\n_START_SECTION_\nPoletne olimpijske igre 1912\n_START_PARAGRAPH_\nLeta 1912 se je udele\xc5\xbeil olimpijskih iger v Stockholmu in sodeloval v modernem pentatlonu, ki je bil uveden prav na teh olimpijskih igrah. Osvojil je kon\xc4\x8dno peto mesto, pri \xc4\x8demer je bil sedmi (izmed 37) v prostem plavanju na 300 m, \xc4\x8detrti izmed 29 sablja\xc4\x8dev, \xc5\xa1esti v konjeni\xc5\xa1kem delu, tretji od 15 tekmovalcev v hoji,... Uvrstil se je tudi v ameri\xc5\xa1ko ekipo modernega pentatlona za poletne olimpijske igre 1916, a so slednje odpadle zaradi prve svetovne vojne.\n_START_SECTION_\nKontraverznost glede streljanja s pi\xc5\xa1tolo\n_START_PARAGRAPH_\nV streljanju s pi\xc5\xa1tolo je Patton dosegel 20. mesto izmed 32 tekmovalcev. Uporabljal je pi\xc5\xa1tolo kalibra .38, medtem ko je ve\xc4\x8dina drugih tekmovalcev uporabljalo kaliber .22. Patton je trdil, da so luknje v papirnati tar\xc4\x8di tako velike, da so nekateri poznej\xc5\xa1i streli zadeli luknje in tako niso pustile nobene sledi na tar\xc4\x8di. Toda sodniki so odlo\xc4\x8dili, da je popolnoma zgre\xc5\xa1il tar\xc4\x8do. Na sodobnih tekmovanjih se tako danes uporablja premi\xc4\x8dno ozadje, da se prepre\xc4\x8di neupo\xc5\xa1tevanje ve\xc4\x8d strelov skozi isto luknjo. Kljub vsemu je obveljala sodni\xc5\xa1ka odlo\xc4\x8ditev. Patton se ni prito\xc5\xbeil oz. se ni zagovarjal.\n_START_SECTION_\nMedvojna leta\n_START_PARAGRAPH_\nMedtem, ko je bil nastanjen v Washingtonu, D.C., se je stotnik Patton (odpravljen je bil njegov vojni za\xc4\x8dasni \xc4\x8din polkovnika) sre\xc4\x8dal Dwighta D. Eisenhowerja, ki je pozneje predstavljal odlo\xc4\x8dilno vlogo v njegovi karieri. Ko sta bila oba name\xc5\xa1\xc4\x8dena v Fort Rileyju (Kansas), sta skupaj razvila oklepno doktirno, katero bo uporabila Kopenska vojska ZDA med drugo svetovno vojno. V zgodnjih 20. letih 20. stoletja je Patton zaprosil Kongres ZDA, da zagotovi potrebna sredstva za oklepne enote, toda brez sre\xc4\x8de. Prav tako je pisal profesionalne \xc4\x8dlanke o taktiki tankov in oklepnih avtomobilov, pri \xc4\x8demer je predlagal nove metode uporabe. Deloval je tudi na izbolj\xc5\xa1anju oklepnih vozil, pri \xc4\x8demer je razvil inovacije v radijski komunikaciji in tankovskih topov. Toda, ker ni prejel dovolj podpore v Kopenski vojski ZDA za razvoj oklepnih sil in je posledi\xc4\x8dno trpela tudi njegova kariera, se je Patton vrnil nazaj v klasi\xc4\x8dno konjenico._NEWLINE_Tako je slu\xc5\xbeil na Havajih, dokler se ni ponovno vrnil v Washington, kjer je \xc5\xa1e enkrat zaprosil kongres za sredstva za oklepne enote. v \xc4\x8dasu slu\xc5\xbebovanja na Havajih je bil Patton kot del voja\xc5\xa1kih enot odgovoren za obrambno otokov; v ta namen je tako napisal obrambni na\xc4\x8drt, v katerem je predvidel letalski napad na Pearl Harbor. Slednji se je zgodil \xc4\x8dez 10 let, ko je Imperialna japonska vojna mornarica 7. decembra 1941 napadla Pearl Harbor._NEWLINE_Julija 1932 je slu\xc5\xbeil pod na\xc4\x8delnikom General\xc5\xa1taba Kopenske vojske ZDA generalom Douglasom MacArthurjem, ko je kot major poveljeval 600 vojakov, vklju\xc4\x8dno s 3. konjeni\xc5\xa1kim polkom. 28. julija je MacArthur ukazal tem enotam, da napredujejo proti veteranom, ki so protestirali v Washingtonu (t. i. Bonus vojska (Bonus Army)) ter da uporabijo tudi solzivec in bajonete. Eden izmed protestirajo\xc4\x8dih veteranov je bil tudi Joe Angelo, ki je re\xc5\xa1il Pattona. Patton je nasprotoval tej MacArthurjevi odlo\xc4\x8ditvi, saj se je strinjal z zahtevami veteranov; tako je sam zavrnil izdajo ukaza, da po\xc5\xa1lje oboro\xc5\xbeene enote nad protestnike._NEWLINE_V poznih 30. letih 20. stoletja je Patton postal poveljnik Fort Myerja (Virginija). Kmalu po nem\xc5\xa1kih blitzkrieg napadih v Evropi je generalmajor Adna Chaffee mlaj\xc5\xa1i, prvi poveljnik novoustanovljene Oklepne sile Kopenske vojske ZDA, kon\xc4\x8dno prepri\xc4\x8dal kongres o potrebi po oklepnih divizijah. Tako so leta 1940 ustanovili in aktivirali 1. in 2. oklepno divizijo. Polkovnik Patton je julija 1940 postal poveljnik 2. oklepne brigade 2. oklepne divizije. Oktobra istega leta je postal pomo\xc4\x8dnik divizijskega poveljnika in 2. oktobra istega leta je bil \xc5\xa1e povi\xc5\xa1an v brigadnega generala. Med novembrom 1940 in aprilom 1941 je bil v.d. poveljnika divizije. 4. aprila 1941 je bil povi\xc5\xa1an v generalmajorja in \xc4\x8dez sedem dni je postal polni poveljnik 2. oklepne divizije.\n_START_SECTION_\nPre\xc4\x8dkanje Rena\n_START_PARAGRAPH_\nDo februarja 1945 so bili Nemci v polnem umiku in Patton je s svojo armado prodrl v Posarje. \xc5\xa0e enkrat je Patton do\xc5\xbeivel, da je vi\xc5\xa1je poveljstvo dajalo prednost (v gorivu in oskrbi) drugim poveljstvom. Feldmar\xc5\xa1al Montgomery je tako predlagal, da bi Pattonove sile zadr\xc5\xbeali v obrambni liniji na reki Ren. A Patton kaj takega ni na\xc4\x8drtoval in je takoj pri\xc4\x8del izvajati izvidni\xc5\xa1tvo s silo. Ameri\xc5\xa1ka 5. pehotna divizija iz sestave 3. armade je v no\xc4\x8di 22. marca 1945 pre\xc4\x8dkala Ren pri Oppenheimu, 36 ur pred na\xc4\x8drtovanim Montgomeryjevim pre\xc4\x8dkanjem Rena - operacijo Varsity. Da bi dobili gorivo in drugo oskrbo, so se logistiki in oskrbniki 3. armade izdajali za pripadnike 1. divizije; v enem takem primeru so tako dobili ve\xc4\x8d tiso\xc4\x8d galon goriva iz skladi\xc5\xa1\xc4\x8da goriva 1. armade. V prvem dnevu so Pattonove sile vzpostavile pet km globoko mosti\xc5\xa1\xc4\x8de ter zajele 19.000 demoraliziranih nem\xc5\xa1kih vojakov.\n_START_SECTION_\nZadnje ofenzivne operacije\n_START_PARAGRAPH_\n14. aprila 1945 je bil Patton povi\xc5\xa1an v polnega generala (\xc5\xa1tirizvezdni \xc4\x8din); njegovo povi\xc5\xa1anje je \xc5\xbee dolgo zagovarjal sekretar za vojno Stimson kot priznanje za Pattonove dose\xc5\xbeke med letom 1944. Pattonov operacijski \xc5\xa1tab je pripravljal \xc5\xbee na\xc4\x8drte za zasedbo Prage, ko je Eisenhower zaradi pritiska Sovjetske zveze ukazal, da se ameri\xc5\xa1ke sile na \xc4\x8ce\xc5\xa1koslova\xc5\xa1kem ustavijo tik pred mestom. Pattonove sile so 6. maja 1945 osvobodile Pilsen in ve\xc4\x8dino zahodne Bohemije._NEWLINE_V svojem napredovanje od Rena do Labe je Pattonova 3. armada osvojila 32.763 kvadratnih milj sovra\xc5\xbenikovega ozemlja. V tem obdobju je 3. armada do\xc5\xbeivela tudi svoje najve\xc4\x8dje izgube: 2.102 padlih, 7.954 ranjenih in 1.591 pogre\xc5\xa1anih vojakov. Sovra\xc5\xbenikove izgube v tem \xc4\x8dasu pa so nanesle 20.100 padlih, 47.700 ranjenih in 653.140 ujetih.</ref name="Wallace, Brenton G. 1946, pp. 194-195"/> Od pri\xc4\x8detka delovanja 1. avgusta 1944 v Normandiji do 9. maja 1945 je bila 3. armada v 281 dneh bojev.</ref name="Wallace, Brenton G. 1946 pp. 194-195"/> Napredovala je dalje in hitreje kot katerakoli druga armada v voja\xc5\xa1ki zgodovini, pri \xc4\x8demer je pre\xc4\x8dkala 24 ve\xc4\x8djih rek in osvojila 81.500 kvadratnih milj sovra\xc5\xbenikovega ozemlja, vklju\xc4\x8dno z ve\xc4\x8d kot 12.000 mesti in ve\xc4\x8djimi naselji.</ref name="Wallace, Brenton G. 1946 pp. 194-195"/> Z normalno mo\xc4\x8djo med 250.000 in 300.000 vojaki je 3. armada ubila, ranila ali zajela okoli 1.811.388 sovra\xc5\xbenikovih vojakov, \xc5\xa1estkrat ve\xc4\x8d kot je imela pripadnikov.</ref name="Wallace, Brenton G. 1946 pp. 194-195"/> 3. armada pa je imela 16.596 padlih, 96.241 ranjenih in 26.809 pogre\xc5\xa1anih v akciji, skupaj torej 139.646 \xc5\xbertev, pri \xc4\x8demer je razmerje skoraj 1:13 v ameri\xc5\xa1ko korist.\n_START_SECTION_\nJunijski obisk Kalifornije\n_START_PARAGRAPH_\nDostikrat je v zgodovini spregledan topli sprejem, ki ga je Patton do\xc5\xbeivel 9. junija 1945, ko je bil skupaj z generalporo\xc4\x8dnikom Zra\xc4\x8dnih sil Kopenske vojske ZDA Jimmyjem Doolittlom po\xc4\x8da\xc5\xa1\xc4\x8den s parado v Los Angelesu in sprejemom v Los Angeles Memorial Coliseumu pred mno\xc5\xbeico ve\xc4\x8d kot 100.000 ljudmi. Naslednji dan sta Patton in Doolittle obiskala metropolitansko podro\xc4\x8dje Los Angelesa. Patton je tako govoril pred mestno hi\xc5\xa1o v Burbanku in na stadionu Rose Bowl v Pasadeni. Pri tem je bil oble\xc4\x8den v popolno uniformo s \xc4\x8delado, na kateri je bila vrsta \xc5\xa1tirih zvezd, s polno medalj na prsih in dvema pi\xc5\xa1tolama s slonoko\xc5\xa1\xc4\x8denima dr\xc5\xbealoma. V svojem govoru je uporabil \xc5\xa1tevilne kletvice, kot je bil navajen z govorov pred vojaki; govoril je o razmerah v Evropi in o ruskih zaveznikih. To je do zdaj edini znani primer, ko je Patton nastopil pred ve\xc4\x8djo civilno mno\xc5\xbeico v ZDA._NEWLINE_Med obiskom je Patton podaril izvirno kopijo N\xc3\xbcrnber\xc5\xa1kih zakonov iz leta 1935, ki jo je skrivoma pretihotapil iz Nem\xc4\x8dije, Knji\xc5\xbenici Huntington iz San Marina. Ob izro\xc4\x8ditvi je Patton zaprosil, da prejema knjige uradno ne zabele\xc5\xbeijo in tudi v \xc4\x8dasu njegovega \xc5\xbeivljenja ne razkrijejo, da imajo zakoniko (po njegovi zaslugi). Knji\xc5\xbenica je zakonik obdr\xc5\xbeala kljub pravnemu navodilu iz leta 1969, po katerem je knji\xc5\xbenica morala (zaradi zahteve Pattonove dru\xc5\xbeine) predati vso Pattonovo zapu\xc5\xa1\xc4\x8dina kongresni knji\xc5\xbenici. 26. junija 1999 je takratni predsednik Knji\xc5\xbenice Huntington, Robert Skotheim, uradno objavil, da bo n\xc3\xbcrnber\xc5\xa1ki zakon knji\xc5\xbenica za stalno posodila Kulturnemu centru Skirball iz Los Angelesa. 25. avgusta 2010 je NARA oznanila, da bo zakonik dodeljen v njihovo zbirko.\n_START_SECTION_\nPrometna nesre\xc4\x8da in smrt\n_START_PARAGRAPH_\n9. decembra 1945 je bil Patton huje ranjen v prometni nesre\xc4\x8di. On in njegov na\xc4\x8delnik \xc5\xa1taba, generalmajor Hobart R. Gay, sta bila na dnevnem izletu, da bi lovila fazane na pode\xc5\xbeelju okoli Mannheima. Vozila sta se v Cadillacu Model 75, katerega je vozil poddesetnik Horace L. Woodring (1926\xe2\x80\x932003), pri \xc4\x8demer je Patton sedel na zadnjem desnem sede\xc5\xbeu in general Gay na njegovi levi. Ob 11:45 blizu Neckarstadta (Mannheim-K\xc3\xa4fertal) je 2-tonski tovornjak GMC, katerega je vozil tehni\xc4\x8dni vodnik Robert L. Thompson, naredil levi zavoj pred Pattonovim vozilom. Slednje je z nizko hitrostjo tr\xc4\x8dilo v prednji del tovornjaka._NEWLINE_Sprva se je zdelo, da je nesre\xc4\x8da le manj\xc5\xa1a, saj sta bili vozili le v najmanj\xc5\xa1i meri po\xc5\xa1kodovani in nih\xc4\x8de v tovornjaku, kot Gay in Woodring, ni bil po\xc5\xa1kodovan. A nato se je izkazalo, da je Patton naslonjen nazaj na sede\xc5\xbeu in da te\xc5\xbeko diha; med trkom je namre\xc4\x8d z glavo udaril v kovinski del razdelitve med prvimi in zadnjimi sede\xc5\xbei. Udarec je povzro\xc4\x8dil te\xc5\xbeko po\xc5\xa1kodbo hrbtenice. Paraliziran od vratu navzdol, je bil nemudoma odpeljal v voja\xc5\xa1ko bolni\xc5\xa1nico v Heidelberg, kjer so ugotovili kvadriplegijo. 21. decembra 1945 je Patton umrl zaradi plju\xc4\x8dne embolije. Pogrebna slovestnost so imeli v Kristusovi cerkvi (Christuskirche) v Heidelberg-S\xc3\xbcdstadtu._NEWLINE_Nesre\xc4\x8da in zadnji dnevi Pattona so bili dramatizirani v filmu The Last Days of Patton iz leta 1986, v katerem je Pattona ponovno upodobil George C. Scott._NEWLINE_Pattona so sprva pokopali na Luksembur\xc5\xa1kem ameri\xc5\xa1kem pokopali\xc5\xa1\xc4\x8du in spomeniku (Luxembourg American Cemetery and Memorial) v Hammu, kjer so pokopani pripadniki 3. armade; to so storili na Pattonovo \xc5\xbeeljo, ki si je \xc5\xbeelel\xc2\xa0\xc2\xbbbiti pokopan z mojimi mo\xc5\xbemi\xc2\xab. 19. marca 1947 so njegove posmrtne ostanke prekopali na bolj imenitno mesto na pokopali\xc5\xa1\xc4\x8du, na \xc4\x8delo njegovih mo\xc5\xbe. Na dru\xc5\xbeinskem pokopali\xc5\xa1\xc4\x8du v San Gabrielu so mu postavili nagrobnik in v tamkaj\xc5\xa1nji cerkvi mu posvetili tudi oken iz obarvanega stekla, na katerem je med drugim upodobljen na tanku. Prav tako so mu na podro\xc4\x8dju cerkve postavili \xc5\xa1e spomenik._NEWLINE_Pattonov avtomobil so pozneje popravili in ga vrnili v uporabo. Trenutno se nahaja v zbirki (skupaj z drugimi Pattonovimi re\xc4\x8dmi) Muzeja generala Georga Pattona v Fort Knoxu.\n_START_SECTION_\nPattonovi problemi s humorjem, izgledom in novinarji\n_START_PARAGRAPH_\nMedtem ko je bil Eisenhower priljubljen med vojaki (tudi zaradi njegovega smisla za humor, uperjenega proti njemu), je Patton sovra\xc5\xbeil \xc5\xa1ale o sebi reko\xc4\x8d, \xc4\x8de bi jih sprejel kot \xc5\xa1ale, bi se posledi\xc4\x8dno zmanj\xc5\xa1al njegov ugled pri vojakih, ki bi morali spo\xc5\xa1tovati svojega poveljnika._NEWLINE_Patton naj bi tako imel visoko spo\xc5\xa1tovanje do vseh vojakov pod njegovim poveljstvom, \xc5\xa1e posebej do ranjencev. A do vojakov s psiholo\xc5\xa1kimi problemi, nastalimi na boji\xc5\xa1\xc4\x8du, ni \xc4\x8dutil usmiljenja, ampak jih je ozna\xc4\x8dil za simulante. \xc5\xa0tevilne Pattonove direktive so bile namenjene oskrbi navadnih bojakov pod njegovim poveljstvom; tako je ukazal, da se jim razdelijo zaplenjene sovra\xc5\xbenikove zaloge hrane in (alkoholne) pija\xc4\x8de. Ta njegova skrb je bila spregledana s strani medijev in so raje poro\xc4\x8dali o njegovem sistemu kazni za \xc4\x8dastnike kot vojake, ki se niso dnevno brili in niso nenehno nosili \xc4\x8delad ter gama\xc5\xa1. Vojaki, ki so se neposredno borili s sovra\xc5\xbeniki, so imeli prednost pri dostavi po\xc5\xa1te, razdelitvi tople hrane, uporabi tu\xc5\xa1ev, izdajanju uniform,... kot tudi pri izdajanju dovolilnic za izhod in menjavi celotne enote iz frontnih linij. Skrb za dobrobit vojakov je \xc5\xa1la tako dale\xc4\x8d, da je Patton (neuspe\xc5\xa1no) posku\xc5\xa1al prepri\xc4\x8dati vodnika Billa Mauldina, ilustratorja v reviji Stars and Stripes, da neha prikazovati vojake kot izmu\xc4\x8dene, raztrgane,..., ampak naj jih prikazuje bolj spodobno._NEWLINE_Patton je bil tudi znan po ob\xc4\x8dasnih odkritih kritikah:\xc2\xa0\xc2\xbbDvoje najbolj nevarnih oro\xc5\xbeij, ki jih imajo Nemci, so na\xc5\xa1 oklepni poltovornjak in d\xc5\xbeip. Poltovornjak zato, ker vojaki v njem postanejo pogumni, ker mislijo, da so v tanku. D\xc5\xbeip pa zato, ker imamo mnogo slabih voznikov\xc2\xab. Med ardensko ofenzivo je Patton dejal, da bi zavezniki\xc2\xa0\xc2\xbbmorali spustiti prasce [Nemce] vse do Pariza, nakar pa bi jih morali odrezati in zajeti!\xc2\xab\xc2\xa0Prav tako je predlagal, da bi njegova 3. armada\xc2\xa0\xc2\xbbporinila Britance [njegove zaveznike] nazaj v morje v drugem Dunkirk\xc2\xab._NEWLINE_Medtem ko ima Patton danes sloves vi\xc5\xa1jega generala, ki je bil neu\xc4\x8dakan kot tudi impulziven, z malo tolerance do \xc4\x8dastnike, ki so neuspeli na boji\xc5\xa1\xc4\x8du, je resnica druga\xc4\x8dna. V primerjavi z Bradleyjem je Patton med celotno vojno odslovil le enega generala (Orlanda Warda), pa \xc5\xa1e to po dveh opozorilih; Bradley pa je med vojno odslovil oz. zamenjal \xc5\xa1tevilne generale. ._NEWLINE_Patton je tudi namerno vzdr\xc5\xbeeval podobo nenehno urejenega vojaka, v upanju, da bo to motiviralo njegove vojake. Po navadi je tako nosil spolirano \xc4\x8delado, jahalne hla\xc4\x8de in visoke jahalne \xc5\xa1kornje. Njegovo najbolj znana osebna oboro\xc5\xbeitev sta bila dva revolverja (a Colt Single Action Army .45 Peacemaker in pozneje S&W Model 27 .357), ki sta imela slonoko\xc5\xa1\xc4\x8dena ro\xc4\x8daja in bila prekrita z nikljem. Njegova vozila so bila ozna\xc4\x8dena s (pre)velikimi oznaki \xc4\x8dina in opremljena s sirenami._NEWLINE_Kljub temu, da je Patton imel \xc5\xa1tevilne kritike med novinarji, pa so ga drugi hvalili v svojih \xc4\x8dlankih. Tako je novinar UPI-ja zapisal:\xc2\xa0\xc2\xbbGeneral George S. Patton je verjal, da je najbolj\xc5\xa1i vojak vseh \xc4\x8dasov. Sam sebe je prepri\xc4\x8dal, da bo nikoli podlegel dvomu. Ta njegova popolna vera vase kot stratega in mojstra poguma je oku\xc5\xbeila celotno njegovo armado, tako da so mo\xc5\xbeje drugega ameri\xc5\xa1kega korpusa v Afriki in nato tretje armade v Franciji na koncu verjeli, da ne morejo biti premagani pod njegovim poveljstvom.\xc2\xab\n_START_SECTION_\nPo nem\xc5\xa1ki predaji\n_START_PARAGRAPH_\nPo predaji Tretjega rajha 8. maja 1945 je Patton hitro ocenil, da bo Sovjetska zveza prekinila zavezni\xc5\xa1tvo z ZDA. Zaskrbljen je bil, da okoli 25.000 ameri\xc5\xa1kih voja\xc5\xa1kih ujetnikov, ki jih je osvobodila Rde\xc4\x8da armada, ne bo pri\xc5\xa1lo nazaj domov. Tako je svojim nadrejenim predlagal, da se Sovjete iz\xc5\xbeene iz srednje in vzhodne Evrope, dokler je sovjetska Rde\xc4\x8da armada \xc5\xa1ibka, slabo opremljena in posledi\xc4\x8dno ranljiva ter dokler ne utrdi svoj polo\xc5\xbeaj v zasedenih dr\xc5\xbeavah. Glede tega se je tako obrnil na podsekretarja za vojno Roberta P. Pattersona, da bi se ukinil t. i. to\xc4\x8dkovni sistem (po koncu spopadov so Ameri\xc4\x8dani uvedli sistem, preko katerega so vojaki bili demobilizirani na podlagi to\xc4\x8dkovanja dol\xc5\xbeine trajanja voja\xc5\xa1kega, bojnega slu\xc5\xbeenja), s \xc4\x8dimer je njegova 3. armada izgubljala vojake:\xc2\xa0\xc2\xbbGospod sekretar, za Bo\xc5\xbejo voljo, ko pridete domov, ustavite ta to\xc4\x8dkovni sistem; ustavitev razkroj teh armad. Obdr\xc5\xbeite spolirane na\xc5\xa1e \xc5\xa1kornje, nabru\xc5\xa1ene bajonete in prika\xc5\xbeite sliko sile in mo\xc4\x8di tem ljudem, Sovjetom. To je edini jezik, ki ga oni razumejo\xc2\xab\xc2\xa0Ko ga je Patterson, ki je nekaj mesecev pozneje postal sekretar, vpra\xc5\xa1al, kaj bo naredil, mu je Patton odgovoril:\xc2\xa0\xc2\xbb\xc5\xbdelel bi, da Rde\xc4\x8di armadi poveste, kje so njihove meje in jim date omejen \xc4\x8das, da se vrnejo nazaj. Opozorite jih, \xc4\x8de tega ne bodo storili, jih bomo mi potisnili nazaj preko meje\xc2\xab_NEWLINE_Osebno pa je bil Patton razo\xc4\x8daran zaradi odlo\xc4\x8ditve vodstva Kopenske vojske ZDA, ki mu ni zaupalo bojnega poveljstva na Pacifiku. Razo\xc4\x8daran s svojim polo\xc5\xbeajem voja\xc5\xa1kega guvernerja Bavarske in v depresiji, ker je bil prepri\xc4\x8dan, da se ne bo nikoli ve\xc4\x8d bojeval, je pri\xc4\x8del dajati vse bolj nesmiselne izjave in se tako pri\xc4\x8del tudi obna\xc5\xa1ati. Carlo D\'Este v delu Patton: A Genius for War je tako njegovo obna\xc5\xa1anje pripisal po\xc5\xa1kodbi mo\xc5\xbeganov zaradi ve\xc4\x8d po\xc5\xa1kodb glav med avtomobilskimi in jahalnimi nesre\xc4\x8dami._NEWLINE_Zaradi svojih izjav je bil ponovno slabo zapisan pri nadrejenih in ameri\xc5\xa1ki javnosti. Tako je primerjal pora\xc5\xbeence ameri\xc5\xa1kih volitev in naciste v Nem\xc4\x8diji, reko\xc4\x8d da je biti nacist v Nem\xc4\x8diji, kot\xc2\xa0\xc2\xbbbiti demokrat v ZDA\xc2\xab. Kmalu zatem je bil razre\xc5\xa1en poveljstva 3. armade in bil preme\xc5\xa1\xc4\x8den v 15. armado, ki je bila le papirnata armada; pri\xc4\x8del je pripravljati zgodovino vojne.\n_START_SECTION_\nPrepri\xc4\x8danja glede rase in nacionalnosti\n_START_PARAGRAPH_\nNjegova prepri\xc4\x8danje glede manj\xc5\xa1in so se spreminjala skozi \xc4\x8das in glede na okoli\xc5\xa1\xc4\x8dine, pri \xc4\x8demer je bila najpomembnej\xc5\xa1a voja\xc5\xa1ka potreba._NEWLINE_O \xc4\x8drnih vojakih: Individualno so oni dobri vojaki, a sem \xc5\xbee pred \xc4\x8dasom izrazil svoje prepri\xc4\x8danje in nikdar nisem na\xc5\xa1el potrebe, da bi jih zamenjal, da_NEWLINE_obarvani vojak ne more dovolj hitro misliti, da bi se bojeval v oklepu._NEWLINE_Patton pa je tudi dejal, da je bolj kot rasa ali religija pomembna kakovost voja\xc5\xa1ke slu\xc5\xbebe: Ne briga me, kdo je \xc4\x8dlovek. Lahko je \xc4\x8drnuh ali \xc5\xbdid, a \xc4\x8de obvlada zadevo in stori svojo nalogo, potem lahko ima vse, kar imam. Bog! Ljubim ga._NEWLINE_Pozneje je Patton nagovoril skupino afroameri\xc5\xa1kih tankistov:_NEWLINE_Mo\xc5\xbeje, vi ste prvi \xc4\x8drnski tankisti, ki se borite v ameri\xc5\xa1ki vojski. Nikdar ne bi zaprosil za vas, \xc4\x8de ne bi bili dobri. Nimam ni\xc4\x8d drugega kot najbolj\xc5\xa1e v svoji armadi. Ne briga me barva va\xc5\xa1e ko\xc5\xbee, dokler greste tja in ubiti tiste Nemce, pasje sinove. Vsi vas gledajo in od vas pri\xc4\x8dakujejo velike stvari. Ve\xc4\x8dina va\xc5\xa1e rase gleda na vas. Ne razo\xc4\x8darajte jih in prekleto, ne razo\xc4\x8darajte mene!_NEWLINE_Patton je prav tako zahteval, da se v voja\xc5\xa1ke tribunale doda \xc4\x8drnske \xc4\x8dastnike, ko so bili sojeni \xc4\x8drnski pripadniki. Med vojno v Evropi je najve\xc4\x8d \xc4\x8dasa pre\xc5\xbeivel s svojim afroameri\xc5\xa1kih pomo\xc4\x8dnikov vodnikom Meeksom, ve\xc4\x8d kot z drugimi, pri \xc4\x8demer se je med njima razvil odnos medsebojnega spo\xc5\xa1tovanja, ki je presegal obi\xc4\x8dajni odnos med generalom in njegovim pur\xc5\xa1em. Patton ni maral Britance, je pa cenil Montgomeryjeve organizacijske sposobnosti, bolj kot sta jih cenila Eisenhower ali Bradley._NEWLINE_Po osvoboditvi KZ Buchenwald je bil Patton zgro\xc5\xbeen nad odkritjem. Nem\xc5\xa1ki doma\xc4\x8dini so ve\xc4\x8dinoma govorili, da niso vedeli za uni\xc4\x8devalno dejavnost tabori\xc5\xa1\xc4\x8da, medtem ko so nekateri priznali, da so vedeli za zlo\xc4\x8dine, a niso mogli ni\xc4\x8d narediti. Posledi\xc4\x8dno je Patton ukazal, da so okoli 2.000 okoli\xc5\xa1kih prebivalcev prisilili k ogledu tabori\xc5\xa1\xc4\x8da in tako sami videli, kaj so Nemci storili v tabori\xc5\xa1\xc4\x8du._NEWLINE_Kljub temu da je bila velika ve\xc4\x8dina njegovih prepri\xc4\x8danj v skladu s splo\xc5\xa1no mentaliteto tistega \xc4\x8dasa, pa je bil ob\xc4\x8dasno izredno neposreden pri izra\xc5\xbeanju. Tako je neko\xc4\x8d dejal:_NEWLINE_Te\xc5\xbeava pri razumevanju Rusa je v tem, da se mi ne zavedamo dejstva, da on ni Evropejec, ampak je Azijec in tako misli zlobno. Mi ne moremo razumeti Rusa, kot tudi ne Kitajca ali Japonca, in od tega kar sem videl, nimam nobene ve\xc4\x8dje potrebe, da bi jih razumel, razen da vem koliko svinca ali \xc5\xbeeleza je potrebno, da se jih ubije. Poleg njegovih drugih pretkanih lastnosti pa Rus tudi nima nobenega spo\xc5\xa1tovanja do \xc4\x8dlove\xc5\xa1kega \xc5\xbeivljanja in vsi so pasji sinovi, barbari in kroni\xc4\x8dni pijanci._NEWLINE_Potem ko je prebral Koran in opazoval Severne Afri\xc4\x8dane, je napisal svoji \xc5\xbeeni: Pravkar kon\xc4\x8dal z branjem Korana - dobra knjiga in zanimiva. Z zanimanjem je opazoval lokalne navade in metode, poznavalno pisal o lokalni arhitekturi in tudi ocenil hitrost \xc5\xa1irjenja govoric v arabski de\xc5\xbeeli na 40-60 milj na dan. Kljub svojemu spo\xc5\xa1tovanju do Korana pa je bil kriti\xc4\x8den do islama: Zdi se mi, da sta fatalisti\xc4\x8dno u\xc4\x8denje Mohameda in splo\xc5\xa1no zani\xc4\x8devanje \xc5\xbeensk vodilna vzroka za zavrt napredek Arabca. Tu, mislim, je besedilo za kak\xc5\xa1no dobro pridigo o vrlinah kr\xc5\xa1\xc4\x8danstva.\n_START_SECTION_\nPatton v o\xc4\x8deh sodobnikov\n_START_PARAGRAPH_\n1. februarja 1945 je general Eisenhower zapisal poro\xc4\x8dilo, v katerem je razporedil podrejene ameri\xc5\xa1ke generale na evropskem boji\xc5\xa1\xc4\x8du glede na njihove voja\xc5\xa1ke sposobnosti. General Kopenske vojske ZDA Omar Bradley in general Vojnega letalstva Kopenske vojske ZDA Carl Spaatz sta si delila prvo mesto, medtem ko je na drugem mestu bil Walter Bedell Smith (\xc5\xa1tabni \xc4\x8dastnik brez pravega bojnega poveljstva med vojno). Eisenhower je Pattona dal na tretje mesto. To je bila \xc4\x8dudna odlo\xc4\x8ditev, saj je (v smislu voja\xc5\xa1kih uspehov) Patton dosegel ve\xc4\x8d kot katerikoli drugi ameri\xc5\xa1ki kopenski poveljnik, \xc5\xa1e posebejv primerjavi z Bradleyjem. Eisenhower mu je tako neko\xc4\x8d dejal: George, ti si dober voditelj, a slab na\xc4\x8drtovalec, nakar mu je Patton takoj odgovoril: Razen za operacijo Baklo, katero sem na\xc4\x8drtoval in je bila velik uspeh, nisem nikdar dobil prilo\xc5\xbenost, da bi izdelal na\xc4\x8drt._NEWLINE_Kljub temu da Eisenhower ni cenil Pattonovo strate\xc5\xa1ko na\xc4\x8drtovanje, pa je njegov vidik glede Pattonove voja\xc5\xa1ke vrednosti najbolj izkazan po incidentu oklofutanja, ko je odlo\xc4\x8dno zavrnil, da bi postal Pattona nazaj v ZDA. John J. McCloy je kot pomo\xc4\x8dnik sekretarja za vojno dejal Eisenhowerju: Ne morem brez tega \xc4\x8dloveka, on se bori. Po Pattonovi smrti je Eisenhower zapisal njegov poklon Pattonu: On je eden tistih mo\xc5\xbe, ki so rojeni vojaki, idealni bojni voditelj,... Brez pretiravnja lahko re\xc4\x8demo, da je Pattonovo ime vzbujalo teror v srcih sovra\xc5\xbenika._NEWLINE_General Bradley pa je ve\xc4\x8dji del \xc4\x8dasa na Pattona gledal negativno. Tako je Patton prejel zelo malo pohvale v Bradleyjevih spominih, kjer je tudi zapisal, \xc4\x8de bi bil on njegov nadrejeni na Siciliji leta 1943, pa bi on ne samo takoj razre\xc5\xa1il Pattona poveljstva, ampak ne bi z njim imel ni\xc4\x8d ve\xc4\x8d. Bilo je splo\xc5\xa1no znano, da sta bila polarno nasprotje v osebnosti in obstaja veliko dokazov, da je Bradley preziral Pattona tako osebno kot profesionalno. Patton pa je posledi\xc4\x8dno zameril Bradleyju, da si je slednji velikokrat sposodil Pattonove ideje in operativne koncepte, katere je spremenil v vojne na\xc4\x8drte, za katere je potem zasluge prejel samo Bradley. V svojem dnevniku je Patton tako zapisal: No\xc4\x8dem ve\xc4\x8d, da se katerakoli moja ideja uporabi brez navajanja mene, \xc5\xa1e posebej ko jih podam ustno._NEWLINE_Predsednik Franklin D. Roosevelt je visoko cenil Pattona in njegove sposobnosti reko\xc4\x8d: on je na\xc5\xa1 najve\xc4\x8dji bojujo\xc4\x8di general in \xc4\x8disto veselje. Njegov naslednik, Harry S. Truman, pa je kot ka\xc5\xbee takoj postal nenaklonjen Pattonu; tako je zapisal: Ne vem, kako lahko dr\xc5\xbeava proizvede tako mo\xc5\xbee kot so Robert E. Lee, John J. Pershing, Eisenhower in Bradley ter hkrati proizvede Custer-je, Patton-e in MacArthur-je._NEWLINE_Ve\xc4\x8dji del britanskih poveljnikov tudi ni imelo visokega mnenja o Pattonu. Feldmar\xc5\xa1al Alan Brooke je tako januarja 1943 izjavil: Sli\xc5\xa1al sem zanj, a moram priznati, da njegova izrazita osebnost presega moja pri\xc4\x8dakovanja. Nisem oblikoval nobenega visokega mnenja o njem, kot tudi pozneje nisem dobil razloga, da bi spremenil mnenje o njem. Drzni, hrabri, divji in neuravnote\xc5\xbeeni vodja, dober za operacije napada in potiska, a \xc4\x8disto neprimeren za operacijo, kjer je potrebna sposobnost in presoja. Ena od izjem je bil feldmar\xc5\xa1al Montgomery, ki je kljub rivalstvu z njim, Pattona smatral za sposobnost poveljevanja enot na boji\xc5\xa1\xc4\x8du._NEWLINE_Drugi zavezni\xc5\xa1ki poveljniki so bili bolj o\xc4\x8darani s Pattonom, \xc5\xa1e posebej svobodni Francozi. General Henri Giraud je bil zelo presene\xc4\x8den, potem ko je Eisenhower razre\xc5\xa1il Pattona leta 1945 in je Pattona povabil v Pariz, kjer ga je predsednik Charles de Gaulle odlikovan in po\xc4\x8dastnil z dr\xc5\xbeavno ve\xc4\x8derjo. Tam je de Gaulle Pattonove dose\xc5\xbeke primerjal s Napoleonovimi. Sovjetski vodja Josef Stalin naj bi bil tudi njegov ob\xc4\x8dudovalec reko\xc4\x8d, da Rde\xc4\x8da armada ne bi bila sposobna na\xc4\x8drtovati niti izvesti Pattonovega hitrega prodiranja preko Francije.\n_START_SECTION_\nPatton v o\xc4\x8deh nasprotnikov\n_START_PARAGRAPH_\nNem\xc5\xa1ko vrhovno poveljstvo je od leta 1943 smatralo Pattona za njihovega najve\xc4\x8djega nasprotnika. Adolf Hitler, ki je tudi ob\xc4\x8dudoval Pattona, ga je ve\xc4\x8dkrat ozna\xc4\x8dil za tistega norega kavbojskega generala in za najbolj nevarnega mo\xc5\xbea, ki ga [zavezniki] imajo. Po bitki za El Alamein, ko je Tankovska armada Afrika uspela pobegniti, je general Fritz Bayerlein izjavil: Mislim, da nas general Patton ne bi spustil tako zlahka. Podpolkovnik Horst Freiherr von Wangenheim, operativni \xc4\x8dastnik 277. ljudskogrenadirske divizije je o dejal: General Patton je najbolj zastra\xc5\xa1ujo\xc4\x8d general vseh front. [Njegove] taktike so drzne in nepredvidljive.... On je najbolj moderni general in najbolj\xc5\xa1i poveljnik [kombiniranih] oklepnih in pehotnih sil. Po vojni je general pehote G\xc3\xbcnther Blumentritt razkril, da smo mi zelo spo\xc5\xa1tovali Pattona, kot najbolj agresivnega tankovskega generala zaveznikov. Mo\xc5\xbe z nedosegljivo iznajdljivostjo in hitrostnimi akcijami. General tankovskih enot Hasso von Manteuffel, ki se je bojeval tako proti sovjetskim kot anglo-ameri\xc5\xa1kim tankovskim poveljnikom, se je s to oznako strinjal: Patton. Brez kakr\xc5\xa1negakoli zadr\xc5\xbeka. On je bil briljanten poveljnik tankovske armade.'